Document ID: 32012R0842

REGOLAMENT TA’ IMPLIMENTAZZJONI TAL-KUMMISSJONI (UE) Nru 842/2012
tat-18 ta’ Settembru 2012
dwar l-awtorizzazzjoni ta’ preparazzjoni tal-karbonat tal-lantanju ottaidrat bħala addittiv fl-ikel tal-klieb (id-detentur tal-awtorizzazzjoni Bayer Animal Health GmbH)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutriment tal-annimali u r-raġunijiet u l-proċeduri għall-għoti ta’ din l-awtorizzazzjoni.
(2)
Skont l-Artikolu 7 tar-Regolament (KE) Nru 1831/2003, tressqet applikazzjoni għall-awtorizzazzjoni tal-preparazzjoni tal-karbonat tal-lantanju ottaidrat bin-numru CAS 6487-39-4. Dik l-applikazzjoni kienet akkumpanjata mid-dettalji u d-dokumenti meħtieġa skont l-Artikolu 7(3) tar-Regolament (KE) Nru 1831/2003.
(3)
L-applikazzjoni tikkonċerna l-awtorizzazzjoni tal-preparazzjoni tal-karbonat tal-lantanju ottaidrat bin-numru CAS 6487-39-4 bħala addittiv fl-għalf għall-klieb, biex tiġi kklassifikata fil-kategorija tal-addittivi “addittivi żootekniċi”.
(4)
L-użu ta’ dik il-preparazzjoni kienet awtorizzata għal għaxar snin għall-qtates mir-Regolament tal-Kummissjoni (KE) Nru 163/2008 (2).
(5)
Tressqet dejta ġdida b’appoġġ tal-applikazzjoni għall-awtorizzazzjoni tal-karbonat tal-lantanju ottaidrat, bin-numru CAS 6487-39-4, għall-klieb. L-Awtorità Ewropea dwar is-Sigurtà fl-Ikel (“l-Awtorità”) fl-opinjoni tagħha tas-6 ta’ Marzu 2012 ikkonkludiet li, fil-kundizzjonijiet tal-użu proposti, il-karbonat tal-lantanju ottaidrat ma jkollux effetti negattivi fuq l-ispeċi fil-mira (3). Ikkonkludiet ukoll li l-karbonat tal-lantanju ottaidrat għandu l-potenzjal li jnaqqas il-biodisponibbiltà tal-fosfru fil-klieb adulti. Madankollu, ma setgħetx tikkummenta fuq l-effetti fit-tul. Hija vverifikat ukoll ir-rapport dwar il-metodu ta’ analiżi tal-addittiv fl-għalf f’kampjun ta’ għalf imressaq mil-Laboratorju ta’ Referenza stabbilit mir-Regolament (KE) Nru 1831/2003.
(6)
L-evalwazzjoni tal-karbonat tal-lantanju ottaidrat, bin-numru CAS 6487-39-4, turi li l-kundizzjonijiet għall-awtorizzazzjoni, kif previsti fl-Artikolu 5 tar-Regolament (KE) Nru 1831/2003, ġew sodisfati. Għaldaqstant, l-użu ta’ din il-preparazzjoni għandu jiġi awtorizzat, kif speċifikat fl-Anness ta’ dan ir-Regolament. Jixraq li jsiru provvedimenti għal monitoraġġ wara t-tqegħid fis-suq fir-rigward tal-effetti negattivi fit-tul.
(7)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-preparazzjoni speċifikata fl-Anness, li taqa’ taħt il-kategorija tal-addittivi, “addittivi żootekniċi”, u hija parti mill-grupp funzjonali, “addittivi żootekniċi oħra”, hija awtorizzata bħala addittiv fin-nutrizzjoni tal-annimali bil-kundizzjonijiet stabbiliti f’dak l-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Settembru 2012.

Labels: 0
3
17
6